[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.12.2008

COM(2008) 858 окончателен

Предложение за

РЕШЕНИЕ НА СЪВЕТА

относно подписването и временното прилагане на Междинното споразумение за партньорство между Европейската общност, от една страна, и държавите от Тихоокеанския басейн, от друга

(представена от Комисията)

ОБЯСНИТЕЛЕН МЕМОРАНДУМ

Приложеното предложение представлява правният инструмент за подписването и временното прилагане на Междинното споразумение за партньорство между Европейската общност, от една страна, и държавите от АКТБ от Тихоокеанския басейн, от друга:

Предложение за решение на Съвета за подписване и временно прилагане на Междинното споразумение за партньорство.

Както е обявено в Съобщение до Съвета и до Европейския парламент от 23 октомври 2007 г., Междинното споразумение за партньорство е договорено с цел да се избегнат смущенията в търговията с Общността при изтичането на валидността на търговския режим, установен на 31 декември 2007 г. в приложение V към Споразумението от Котону, и на дерогацията от страна на Световната търговска организация (СТО), обхващаща въпросния търговски режим. Тези преговори приключиха с подписването на Междинното споразумение за партньорство на 23 ноември 2007 г. с Република Фиджи и Папуа-Нова Гвинея.

Вследствие от това подписалите държави от Тихоокеанския басейн (Фиджи и Папуа-Нова Гвинея) бяха включени в списъка на държавите в приложение 1 към регламента относно достъпа до пазара в рамките на СИП, приет от Съвета на 20 декември 2007 г.[1], които се ползват с достъп до пазара на Общността в контекста на СИП, считано от 1 януари 2008 г. Включването им в този списък ще стане постоянно след ратифицирането на Междинното споразумение за партньорство от всички страни по споразумението. Това ще гарантира наличието на единен хармонизиран търговски режим с ЕС, осигуряващ подобрен пазарен достъп за подписалите държави от Тихоокеанския басейн.

Междинното споразумение за партньорство е рамка за СИП и включва всички мерки, необходими за създаването на Зона за свободна търговия, съвместима с разпоредбите на член XXIV от ГАТТ от 1994 г.[2], в това число и разпоредби във връзка с митниците и търговските облекчения, техническите пречки пред търговията, санитарните и фитосанитарните мерки и решаването на спорове.

И разпоредбите, отнасящи се до сътрудничеството за развитие, и институционалните разпоредби са много ограничени, като Междинното споразумение за партньорство е най-вече съсредоточено върху търговията със стоки. Междинното споразумение за партньорство съдържа клауза за преразглеждане с оглед продължаването на преговорите по пълнообхватното СИП, което ще обхваща и други области, като например сътрудничеството за развитие, услугите, рибарството, земеделието, търговските въпроси и т.н.

Договарянето на пълнообхватно СИП продължава съобразно указанията за сключване на СИП с държавите от АКТБ, приети от Съвета на 12 юни 2002 г.

До влизането в сила на Междинното споразумение за партньорство се предвижда временно прилагане на споразумението. Комисията оцени резултатите от преговорите като удовлетворителни и съответстващи на указанията за водене на преговори на Съвета и отправя до Съвета искане:

- да разреши подписването на Междинното споразумение за партньорство от името на Европейската общност;

- да одобри временното прилагане на Междинното споразумение за партньорство.

Предложение за

РЕШЕНИЕ НА СЪВЕТА

относно подписването и временното прилагане на Междинното споразумение за партньорство между Европейската общност, от една страна, и държавите от Тихоокеанския басейн, от друга

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133, във връзка с член 300, параграф 2, първа алинея, първото изречение от него,

като взе предвид предложението на Комисията[3],

като има предвид, че:

(1) На 12 юни 2002 г. Съветът упълномощи Комисията да започне преговори за споразумения за икономическо партньорство с държавите от АКТБ.

(2) На 23 ноември 2007 г. приключиха преговорите с Република Фиджи и Папуа-Нова Гвинея за Междинно споразумение за партньорство, с което се установява рамка за Споразумение за икономическо сътрудничество (по-нататък наричано за краткост „междинното СИП“).

(3) В член 76, параграф 3 от междинното СИП се предвижда неговото временно прилагане до момента на влизането му в сила.

(4) Междинното СИП следва да бъде подписано от името на Общността и прилагано временно, при условие, че бъде сключено на по-късен етап.

РЕШИ:

Член 1

С настоящото решение се одобрява от името на Общността подписването на Междинното споразумение за партньорство между държавите от Тихоокеанския басейн и Европейската общност, при условие, че бъде прието Решение на Съвета относно сключването на упоменатото междинно СИП.

Текстът на междинното СИП е приложен към настоящото решение.

Член 2

С настоящото решение председателят на Съвета се оправомощава да посочи лицето(ата), упълномощено(и) да подпише(ат) междинното СИП от името на Европейската общност, при условие че то бъде сключено.

Член 3

Междинното СИП се прилага временно, както е предвидено в член 76, параграф 3 от споразумението, до завършване на процедурите по сключването му. Комисията ще публикува известие, предоставящо информация за началната дата на временното прилагане.

Съставено в Брюксел на […] година.

За Съвета

Председател

[…]

ПРАВЕН ФИНАНСОВ РАЗЧЕТ ЗА ПРЕДЛОЖЕНИЯ С БЮДЖЕТНО ВЪЗДЕЙСТВИЕ, СТРОГО ОГРАНИЧЕНО ДО ПРИХОДНАТА ЧАСТ

1. НАИМЕНОВАНИЕ НА ПРЕДЛОЖЕНИЕТО:

РЕШЕНИЕ НА СЪВЕТА относно подписването и временното прилагане на Междинното споразумение за партньорство между Европейската общност, от една страна, и държавите от Тихоокеанския басейн, от друга.

2. БЮДЖЕТНИ РЕДОВЕ:

Глава и статия: 12/120

Предвидена сума за съответната година: 16 431 900 000 (бюджет за 2008 г.)

3. ФИНАНСОВО ВЪЗДЕЙСТВИЕ

( Предложението няма финансово отражение

( Предложението няма финансово въздействие върху разходите, но въздействието върху приходите е както следва:

4. МЕРКИ ЗА БОРБА С ИЗМАМИТЕ

За да бъдат защитени финансовите интереси на Европейските общности срещу измама и други нередности, Комисията може да провежда проверки на място и инспекции в съответствие с член 17 от Междинното споразумение за партньорство между държавите от Тихоокеанския басейн и Европейската общност. Когато е необходимо, се провеждат разследвания от Европейската служба за борба с измамите (ОЛАФ), съгласно разпоредбите на Регламент (ЕО) № 1073/1999 на Европейския парламент и на Съвета. Комисията ще провежда редовни проверки на документацията и проверки на място.

5. ДРУГИ БЕЛЕЖКИ

С приемането на Регламент № 1528/2007 на Съвета бяха премахнати всички оставащи митнически тарифи за продукти с произход от тези региони или държави от АКТБ, които са приключили преговорите за споразумения за икономическо партньорство или споразумения, включващи съвместими с режима на СТО търговски режими. Поради това не съществува допълнително финансово въздействие, свързано с настоящото предложение.

[1] Регламент № 1528/2007 на Съвета.

[2] Общо споразумение за митата и търговията (1994 г.).

[3] ОВ C […], […] г., стр. […].